Charlotte Dyremose (KF), 2014-05-20:
Som jeg også var inde på under behandlingen af det sidste forslag, mener vi Konservative naturligvis, at man må føle sig og udtrykke sig, som man har lyst til.
Men problemet med den løsning, regeringen lægger frem, er, at den jo netop ikke kun berører de transkønnede og deres egen selvforståelse, men griber ind i hele samfundet og pludselig bliver definerende for hele vores måde at opfatte køn på.
Det er vi som sagt modstandere af, og derfor er vi også modstandere af det her lovforslag, for det er som sagt nødvendigt i et samfund at opretholde visse normer og definitioner.
Køn er rigtig vigtigt, og igen: Det er den her diskussion jo et ganske klart udtryk for at det er.
Det er det i forhold til selvopfattelse, men det her lovforslag viser jo på ganske tydelig vis, synes vi, hvordan det ikke bare juridisk, men også praktisk og fysisk jo altså har en ret afgørende betydning, hvilken krop man nu engang er endt i.
Derfor finder vi det direkte problematisk, at loven nu skal ændres, så sundhedsloven fremadrettet ikke længere må indeholde ordet kvinde i en række bestemmelser, men at det nu skal erstattes af ordet person.
Vi er ikke tilhængere af et multikønsligt samfund med mange kønslige kategorier.
For os er man enten kvinde eller mand, og derfor vender vi os imod, at ordet kvinde nu erstattes af »person med livmoder«, mens ordet mand erstattes af »person med mindst en testikel«.
Jeg vil gerne karakteriseres som kvinde.
Og man kunne fristes til at tilføje, at det jo lige præcis også er det, der er tilfældet for transpersoner, så hvem er det egentlig, man glæder ved at udviske det her begreb fuldstændig?
Og hvad med de kvinder, der har fået fjernet livmoderen på grund af cancer eller andre sygdomme?
Ja, de har jo så ikke den identifikation, hverken som kvinde eller som person med livmoder.
Og får de så heller ikke længere indkaldelser til lægeundersøgelser, altså dvs. sådan i virkeligheden?
Nå, med det her lovforslag har man nu i sundhedsloven reduceret kvinden til en person med en livmoder.
Det mener jeg ikke bare er forkert, det er undergravende for hele vores samfund.
Som konservative tror vi på institutioner, også i overført betydning.
Vi tror på kvinden, og vi tror på manden, og vi kan ikke forstå den uhåndgribelige, udefinerbare betydning, som køn pludselig får med det her lovforslag.
Det må give en del forvirring for barnet at vokse op med en far, der har født en og egentlig er mor, og hvordan er det?
Men helt ærligt: Hvis man har et indgående ønske om at være mand, skal man så reelt stadig væk have adgang til kunstig befrugtning og blive mor?
Når der i sundhedsloven står, at kvinder sikres tilbud om brystundersøgelse, ændres det nu til, at personer tilbydes brystundersøgelse, fordi personen er en mand på papiret, men fysisk en kvinde, der intet fysisk kønsskifte har fået.
Det er så i øvrigt problematisk, at transpersoner pludselig bliver diskrimineret, hvis de ikke får et kønsskifte, for fremover vil transpersoner, der fra naturens hånd er født som kvinder og får juridisk kønsskifte, ikke blive indkaldt til kønsspecifikke screeninger og vaccinationstilbud.
Men det gælder så kun for helbredsundersøgelser, for man vil stadig væk have ret til kunstig befrugtning, og så fremstår man jo altså helt ærligt ikke som det køn, man er skiftet til.
Det er problematisk, at regeringen lader en gruppe mennesker komplet i stikken, for man har jo ikke en reduceret risiko for eksempelvis livmoderhalskræft, blot fordi man har fået juridisk kønsskifte.
Når nu regeringen vælger at fremsætte det her lovforslag, kunne man da som minimum sørge for, at transpersoner med lovforslaget ikke stilles ringere end andre i forhold til helbredsundersøgelser.
Hvis ikke det er fremgået klart, kan jeg sige, at vi ikke kan støtte forslaget.
At der så ikke er noget til hinder for, at kvinder kan blive ved med at være kvinder, er jo lige præcis det, vi er i gang med at behandle nu, hvor vi reducerer kvinder til en person med livmor.
Altså, undskyld mig, det er da ikke at fastholde, at kvinder fortsat er kvinder.
Det er at gøre mig til en omvandrende livmor – det mener jeg helt ærligt er noget af en forfladigelse.